**С Ъ О Б Щ Е Н И Е**

Във връзка с внесено в РИОСВ – Враца от инвестиционно предложение (ИП) за: „Преустройство и възстановяване на съществуващи рибни клетки за обособяване на „Рибарник Зверино“ в поземлени имоти с идентификатори №30510.15.101 и № 30510.15.102 с водовземане от р. Джърновица“ в землището на с. Зверино, община Мездра с възложител: “ РИВА 81“ ЕООД, с. Зверино, община Мездра, област Враца, на основание чл. 5, ал. 2 от *Наредбата за ОВОС*, РИОСВ- Враца уведомява за следното:

***І. По отношение на изискванията на глава шеста, раздел трети на Закона за опазване на околната среда (ЗООС):***

Съгласно представената информация ИП предвижда преустройство и възстановяване на съществуващи рибни клетки за обособяване на „Рибарник Зверино“.

ИП ще се реализира в поземлени имот (п.и.) №30510.15.101 и № 30510.15.102, в землището на с. Зверино. Трайното предназначение на територията: земеделска, начин на трайно ползване: за друг вид застроянване, категория на земята: 6. Имот №30510.15.101 е собственост на възложителя, а за имот № 30510.15.102, за целите на инвестиционното намерение, дружеството е сключило дългосрочен договор за наем със собственика на поземления имот.

На територията на имотите има изградени 7 бр. рибни клетки, но не е извършвано интензивно риборазвъждане. Предвижда се изградените клетки да се възстановят като се отстранят съществуващи пукнатини по стените и дъното им.

Предвижда се зарибяване с около 500 бр. шарани и 10 000 бр. пъстърва годишно. Подхранването ще става с рибни смески – тип гранули с цел подрастване и угояване.

Зарибителният материал ще се отглежда в пластмасови съдове, тип „вана“, с поставена решетка на определено ниво. Малките рибки ще се захранват с фина храна тип „брашно“ и след достигане на определени размери ще се преместват в клетките за отглеждане и угояване.

В п.и. №30510.15.101 има изграден басейн за битови нужди, който се захранва с вода от селищната водопроводна мрежа.

За реализацията на ИП няма да се изгражда нова техническа инфраструктура.

Не се предвижда използването на природни ресурси, освен водовземане от р. Джърновица, десен приток нар. Искър.

Реализацията на ИП не е свързана с отделянето на наднормени емисии от вредни вещества в атмосферния въздух.

Формираните битови отпадъци по време на експлоатацията ще се управляват съгласно разпоредбите на Закона за управление на отпадъците.

На площадката на обекта не се очаква да бъдат налични опасни химични вещества.

Инвестиционното предложение попада в обхвата на т. 1 „Селско, горско и водно стопанство“, буква „е“ „интензивно развъждане на риба“ на Приложение № 2 на ЗООС. В тази връзка съгласно чл.93, ал.1, т.1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**.

В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

Съгласно изискванията на чл. 4 „а“, ал. 1 от Наредбата за ОВОС постъпилата документация е изпратена на Директора на Басейнова дирекция “Дунавски район” - Плевен за становище, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ) и планове за управление на риска от наводнения (ПУРН).

Предвид полученото в РИОСВ - Враца становище БДДР, не се очаква реализирането на ИП да окаже значително въздействие върху водите и водните екосистеми, при условие че се спазват мерките и законовите изисквания посочени в становището.

**ІІ. По отношение на изискванията на чл.31 от Закона за биологичното разнообразие (ЗБР):**

След направената проверка за местоположението на посочените имоти, се установи ИП не засяга защитени територии по смисъла на *Закона за защитените територии* (ЗЗТ) и не попада в обхвата на защитени зони съгласно *Закона за биологичното разнообразие* (ЗБР).

Най-близо разположената защитена зона, на 16 м, е BG0001042 "Искърски пролом - Ржана" за опазване на природните местообитания и на дивата флора и фауна, обявена със Заповед № РД-276/31.03.2021г. на министъра на околната среда и водите (обн. ДВ, бр. 43/21.05.2021г.).

Инвестиционното предложение **попада** под разпоредбите на чл. 2, ал. 1, т. 1 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (*Наредбата за ОС)*, поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от *Закона за биологичното разнообразие*.

*Копие от писмото е изпратено до община Мездра, с. Зверино и БДДР.*

/отговорено от РИОСВ-Враца на 13.12.2023 г./